次韵子雲種竹
作者：韓元吉
朝代：宋

paragraphs: 官居地多隙，種竹及春早。
蕭然三畝園，便可事幽討。
層巒寓巖石，一目惜盡了。
移根互掩映，取徑作深杳。
飛來幾烏鵲，相喚亦栖繞。
微風與新月，屢舞欣嫋嫋。
乃知亭館閒，有竹自能好。
堂前藝梅花，堂後列萱草。
叩門有俗客，未至跡已掃。
遥憐敬亭下，巷僻客仍少。
庭隅方解籜，相對亦社保。
吟哦五字句，飲水良不飽。
春雷發頭角，繭栗未應小。
卜居如有得，破地出池沼。
胸中千畝計，豈顧萬事擾。
他年醉林間，準擬成二老。